























B. PAKUOTĖS LAPELIS

Pakuotės lapelis: informacija vartotojui

TESTOSTERONE BESINS 1000 mg/4 ml injekcinis tirpalas
testosterono undekanoatas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?
1.	Kas yra TESTOSTERONE BESINS ir kam jis vartojamas
2.	Kas žinotina prieš vartojant TESTOSTERONE BESINS
3.	Kaip vartoti TESTOSTERONE BESINS
4.	Galimas šalutinis poveikis
5.	Kaip laikyti TESTOSTERONE BESINS
6.	Pakuotės turinys ir kita informacija


1.	Kas yra TESTOSTERONE BESINS ir kam jis vartojamas

TESTOSTERONE BESINS sudėtyje yra veikliosios medžiagos vyriško hormono testosterono. TESTOSTERONE BESINS švirkščiamas į raumenį ir iš raumenyje susidariusio depo palaipsniui per tam tikrą laikotarpį atpalaiduojamas.

TESTOSTERONE BESINS skiriamas suaugusiems vyrams, kai reikia papildyti testosterono kiekį organizme, gydant įvairias vyrų ligas, sukeltas testosterono trūkumo (vyrų hipogonadizmo). Sutrikimo diagnozė turi būti patvirtinta dviem atskirais testosterono nustatymo kraujyje tyrimais ir tokiais klinikiniais požymiais:
· impotencija,
· vaisingumo sutrikimas,
· silpnas lytinis potraukis,
· nuovargis,
· depresinė nuotaika,
· per mažos hormonų koncentracijos sukeltas kaulų retėjimas.


2.	Kas žinotina prieš vartojant TESTOSTERONE BESINS

TESTOSTERONE BESINS vartoti draudžiama:
· jeigu Jums yra alergija (padidėjęs jautrumas) testosterono undekanoatui arba bet kuriai pagalbinei šio vaisto medžiagai (jos išvardytos 6 skyriuje);
· jeigu sergate nuo androgenų priklausomu vėžiu arba įtariama, kad yra prostatos arba krūties navikas;
· jeigu Jums yra kepenų navikas.

Moterims TESTOSTERONE BESINS neskiriamas.



Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti TESTOSTERONE BESINS, jeigu sergate arba kada nors sirgote:
· epilepsija;
· širdies, inkstų ar kepenų liga;
· migrena;
· laikinu kvėpavimo sustojimu miego metu (miego apnėja), nes šis sutrikimas gali pasunkėti;
· vėžiu, gali prireikti reguliariai tirti kalcio koncentraciją kraujyje;
· jeigu Jūsų kraujospūdis yra padidėjęs arba jeigu Jūs esate gydomas nuo padidėjusio kraujospūdžio, nes testosteronas gali padidinti kraujospūdį;
· kraujo krešėjimo sutrikimais:
· kraujavimo sutrikimai (hemofilija);
· trombofilija (kraujo krešėjimo sutrikimas, didinantis trombozės – kraujo krešulių susidarymo kraujagyslėse – riziką);
· veiksniai, didinantys kraujo krešulių susidarymo venoje riziką: praeityje buvę kraujo krešuliai venoje; rūkymas; nutukimas; vėžys; nejudrumas; jeigu bent vienam iš Jūsų artimų giminaičių jaunystėje (pvz., jaunesniam nei 50 metų) buvo kraujo krešulys kojoje, plautyje ar kitame organe; arba esate senyvi.

Kaip atpažinti kraujo krešulį: skausmingas vienos kojos patinimas ar staigus odos spalvos pokytis, pvz., blyškumas, raudonis ar pamėlynavimas, staigus dusulys, staigus nepaaiškinamas kosulys, dėl to gali būti atkosima kraujo; arba staigus skausmas krūtinėje, sunkus galvos sukimasis ar svaigulys, stiprus pilvo skausmas, staigus regėjimo praradimas. Jeigu pasireiškė vienas iš šių simptomų, nedelsdami kreipkitės į gydytoją.

Jeigu sergate širdies, kepenų ar inkstų liga, gydymas TESTOSTERONE BESINS gali sukelti sunkių komplikacijų, pasireiškiančių vandens kaupimusi organizme, kartais susijusiu su (staziniu) širdies nepakankamumu.
Šie kraujo tyrimai turi būti paskirti Jūsų gydytojo prieš gydymą ir gydymo metu: testosterono koncentracijos kraujyje nustatymas, bendras kraujo tyrimas.

Jeigu neveikia Jūsų kepenys
Su pacientais, kurių sutrikusi kepenų funkcija, formalių tyrimų neatlikta. Jeigu Jums yra arba kada nors buvo kepenų auglys, Jums nebus paskirtas TESTOSTERONE BESINS (žr. skyrių „TESTOSTERONE BESINS vartoti draudžiama“).

Vaikai ir paaugliai
TESTOSTERONE BESINS negalima vartoti vaikams ir paaugliams. Duomenų apie TESTOSTERONE BESINS vartojimą jaunesniems kaip 18 metų vyriškosios lyties pacientams nėra.

Senyvi pacientai (65 metų arba vyresni)
Vyresniems kaip 65 metų pacientams dozės koreguoti nereikia (žr. „Medicininis ištyrimas ir stebėjimas“).

Raumenų masės didinimas ir dopingo tyrimai
TESTOSTERONE BESINS netinka sveikų asmenų raumenų masei didinti ar fizinei jėgai sustiprinti. Dėl TESTOSTERONE BESINS vartojimo gali būti teigiami dopingo tyrimo duomenys.

Piktnaudžiavimas vaistu ir priklausomybė
Visada vartokite šį vaistą tiksliai kaip nurodė Jūsų gydytojas ar vaistininkas.
Piktnaudžiavimas testosteronu, ypač jei vartojate šio vaisto per daug arba kartu su kitais anaboliniais androgeniniais steroidais, gali sukelti rimtų sveikatos problemų Jūsų širdžiai ir kraujagyslėms (tai gali sukelti mirtį), psichinei sveikatai ir (arba) kepenims.
Asmenys, piktnaudžiaujantys testosteronu, gali tapti priklausomais ir patirti nutraukimo simptomų, reikšmingai pakeitę dozę arba staiga nutraukę vartojimą. Negalima piktnaudžiauti šiuo vaistu ar juo kartu su kitais anaboliniais androgeniniais steroidais, nes tai kelia rimtą pavojų sveikatai (žr. „Galimas šalutinis poveikis“).

Medicininis ištyrimas ir stebėjimas
Vyriški hormonai gali paskatinti priešinės liaukos vėžio progresavimą ir priešinės liaukos išvešėjimą (gerybinę prostatos hiperplaziją). Prieš sušvirkščiant TESTOSTERONE BESINS, gydytojas (gydytoja) ištirs, ar nesergate priešinės liaukos vėžiu.

Gydytojas reguliariai tirs priešinę liauką ir krūtis, ypač, jeigu esate senyvas žmogus. Jis (ji) reguliariai ims kraujo mėginius.

Vartojant hormonines medžiagas, pvz., androgenų preparatus, buvo pastebėta, kad gali atsirasti gerybinių (nevėžinių) ir piktybinių (vėžinių) kepenų auglių.

Kiti vaistai ir TESTOSTERONE BESINS
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Gydytojui gali tekti keisti dozę, jeigu vartojate toliau išvardytų vaistų:
· AKTH hormono ar kortikosteroidų (gydomi įvairūs sutrikimai, pavyzdžiui, reumatas, artritas, alerginės būklės ir astma). TESTOSTERONE BESINS gali didinti vandens kaupimosi riziką, ypač, jeigu sutrikusi širdies ir kepenų funkcija.
· Kraują skystinančių vaistų (kumarino grupės geriamųjų antikoaguliantų), nes jie gali padidinti kraujavimo riziką. Gydytojas patikrins dozę.
· Vaistų, vartojamų cukriniam diabetui gydyti. Gali tekti koreguoti vaistų, mažinančių cukraus kiekį kraujyje, dozę. Testosteronas, kaip ir kiti androgenai, gali padidinti insulino poveikį. Kartu su tetstosteronu vartojant SGLT-2 inhibitorius (pvz., empaglifloziną, dapaglifloziną arba kanaglifloziną) gali padidėti raudonųjų kraujo ląstelių kiekis kraujyje. Gydytojui gali reikėti reguliariai tirti Jūsų kraują.

Jeigu Jums yra kraujo krešėjimo sutrikimų, apie tai pasakykite gydytojui. Gydytojui svarbu apie tai žinoti, prieš nusprendžiant suleisti TESTOSTERONE BESINS.

TESTOSTERONE BESINS gali paveikti ir kai kurių laboratorinių tyrimų duomenis (pvz., skydliaukės tyrimų). Pasakykite gydytojui ar laboratorijos personalui, kad vartojate TESTOSTERONE BESINS.

Nėštumas ir žindymo laikotarpis
Moterys negydomos TESTOSTERONE BESINS. Šio vaisto nėštumo metu ir žindymo laikotarpiu vartoti negalima.

Vaisingumas
Gydymas didelių testosterono dozių preparatais dažnai gali laikinai sustabdyti arba susilpninti spermatogenezę (žr. „Galimas šalutinis poveikis“).

Vairavimas ir mechanizmų valdymas
TESTOSTERONE BESINS poveikio gebėjimui vairuoti ir valdyti mechanizmus nepastebėta.

TESTOSTERONE BESINS sudėtyje yra benzilbenzoato
Kiekvienoje šio vaisto 4 ml flakone yra 2000 mg benzilbenzoato, tai atitinka 500 mg/ml.


3.	Kaip vartoti TESTOSTERONE BESINS

TESTOSTERONE BESINS (vieną flakoną) labai lėtai į raumenį sušvirkš gydytojas. Jis (ji) švirkš vaistą kas 10‑14 savaičių. Toks vartojimas leidžia palaikyti pakankamą testosterono koncentraciją ir nesukelia testosterono kaupimosi kraujyje.

TESTOSTERONE BESINS reikia švirkšti tik į raumenis. Reikia būti atsargiems, kad vaisto nebūtų sušvirkšta į kraujagyslę (žr. skyrių „ Švirkštimas“).

Gydymo pradžia
Prieš pradedant gydymą ir gydymo pradžioje gydytojas nustatys testosterono koncentraciją kraujyje. Antrą kartą testosterono gydytojas gali suvirkšti tik po šešių savaičių, kad greičiau atsirastų būtina testosterono koncentracija. Tai priklauso nuo simptomų ir testosterono koncentracijos.

TESTOSTERONE BESINS koncentracijos palaikymas gydymo metu
Tarp injekcijų visada reikia daryti rekomenduojamos trukmės pertrauką (10–14 savaičių). Jūsų gydytojas testosterono kiekį kraujyje tikrins reguliariai pertraukos tarp dviejų injekcijų pabaigoje, kad įsitikintų, jog jo yra pakankamai. Jeigu testosterono koncentracija per maža, gydytojas gali dažniau skirti injekcijas. Jeigu testosterono koncentracija per didelė, gydytojas gali injekcijas skirti rečiau. Nepraleiskite paskirtos injekcijos. Jeigu praleisite, nebus palaikoma optimali testosterono koncentracija.

Jeigu manote, kad TESTOSTERONE BESINS veikia per stipriai arba per silpnai, pasakykite gydytojui.

Ką daryti pavartojus per didelę TESTOSTERONE BESINS dozę?

TESTOSTERONE BESINS perdozavimo simptomai:
· dirglumas,
· nervingumas,
· svorio didėjimas,
· ilgalaikė skausminga erekcija.

Jeigu pasireiškė toks poveikis, kreipkitės į gydytoją. Gydytojas švirkš vaistą rečiau arba nutrauks gydymą.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Dažniausiai pasireiškiantis šalutinis poveikis yra spuogai ir injekcijos vietos skausmas.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· [bookmark: OLE_LINK4][bookmark: OLE_LINK3]nenormaliai didelė eritrocitų koncentracija kraujyje;
· svorio didėjimas;
· veido ir kaklo paraudimas;
· spuogai;
· prostatos padidėjimas ir susiję sutrikimai;
· įvairios reakcijos injekcijos vietoje (pvz., skausmas, mėlynės ar dirginimas).

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· alerginė reakcija;
· apetito padidėjimas, pakitę kraujo tyrimų rodmenys (pvz., cukraus kiekio kraujyje ar riebalų padidėjimas);
· depresija, emocijų sutrikimas, nemiga, nerimastingumas, agresyvumas, ar dirglumas;
· galvos skausmas, migrena ar drebulys;
· širdies ir kraujagyslių sutrikimas, aukštas kraujospūdis ar galvos svaigimas;
· bronchitas, sinusitas, kosulys, dusulys, knarkimas ar balso sutrikimas;
· viduriavimas ar pykinimas;
· pakitę kepenų tyrimų rodmenys;
· plaukų slinkimas ar įvairios odos reakcijos (pvz., niežulys, paraudimas ar odos sausumas);
· sąnarių skausmas, galūnių skausmas, raumenų sutrikimai (pvz., spazmas, skausmas ar sąstingis) ar kreatinino fosfokinazės padidėjimas kraujyje;
· šlapimo takų sutrikimai (pvz., šlapinimosi srovės sumažėjimas, šlapimo susilaikymas, dažnas šlapinimasis naktį);
· prostatos sutrikimai (pvz., prostatos displazija ar prostatos sukietėjimas arba prostatos uždegimas), lytinio potraukio pokyčiai, sėklidžių skausmas, krūtų skausmas, sukietėjimas ar padidėjimas arba vyriškų ar moteriškų hormonų padaugėjimas kraujyje;
· nuovargis, bendras silpnumas, pernelyg stiprus prakaitavimas ar prakaitavimas naktį.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· Aliejinis tirpalas (TESTOSTERONE BESINS) gali pasiekti plaučius (plaučių mikroembolija aliejiniu tirpalu), todėl retais atvejais gali pasireikšti tokių požymių ir simptomų, kaip kosulys, dusulys, negalavimas, pernelyg stiprus prakaitavimas, krūtinės skausmas, svaigulys, dilgčiojimas arba apalpimas. Tokių reakcijų gali pasireikšti injekcijos metu arba iš karto po jos ir jos yra grįžtamos. Todėl kiekvienos injekcijos metu ir iš karto po jos pacientą reikia stebėti, kad būtų galima anksti atpažinti galimus plaučių mikroembolijos aliejiniu tirpalu požymius ir simptomus.

Buvo gauta pranešimų apie įtariamas anafilaksines reakcijas po TESTOSTERONE BESINS injekcijos.

Gydant preparatais, kurių sudėtyje buvo testosterono, be anksčiau išvardytų nepageidaujamos reakcijų pasireiškė: nervingumas, priešiškumas, trumpi kvėpavimo sustojimai miego metu, įvairios odos reakcijos, įskaitant pleiskanas ir riebaluotą odą, padidėjęs plaukų augimas, dažnesnės erekcijos ir labai reti odos ir akių pageltimo (geltos) atvejai.

Gydymas didelėmis testosterono preparatų dozėmis dažnai nutraukia arba sumažina spermos gamybą. Toks poveikis išnyksta nutraukus gydymą. Sėklidžių funkcijos susilpnėjimo (hipogonadizmo) atveju, taikant pakeičiamąją testosterono terapiją, retais atvejais gali pasireikšti ilgalaikė skausminga erekcija (priapizmas). Didelių dozių ar ilgalaikis testosterono vartojimas pavieniais atvejais padažnina vandens kaupimąsi ir edemų atsiradimą (patinimas dėl vandens kaupimosi).

Periodiškai atliekamų kraujo tyrimų metu pastebėta, kad testosterono preparatams būdinga bendra eritrocitų skaičiaus, hematokrito (eritrocitų kraujyje procentinio santykio) ir hemoglobino (eritrocitų komponento, kuris perneša deguonį) padidėjimo rizika.

Pranešimas apie šalutinį poveikį
[bookmark: _Hlk111650480]Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti TESTOSTERONE BESINS

Laikyti vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.

Ant dėžutės ar etiketės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

TESTOSTERONE BESINS sudėtis
· Veiklioji medžiaga yra testosterono undekanoatas. Viename mililitre yra 250 mg testosterono undekanoato (tai atitinka 157,9 mg testosterono). Viename flakone yra 1000 mg testosterono undekanoato (atitinkančio 631,5 mg testosterono).
· Pagalbinės medžiagos yra benzilbenzoatas ir rafinuotas ricinų aliejus.

TESTOSTERONE BESINS išvaizda ir kiekis pakuotėje
TESTOSTERONE BESINS yra skaidrus, bespalvis arba gelsvai rusvas aliejinis tirpalas.
Pakuotės turinys: viename rudos spalvos stiklo flakone yra 4 ml injekcinio tirpalo.

Gamintojas
Laboratorios Farmalan S.A., Calle La Vallina S/N, Poligono Industrial Navatejera, 24193 Villaquilambre, Leon, Ispanija

Lygiagretus importuotojas
UAB „Lex ano“, Naugarduko g. 3, LT-03231 Vilnius, Lietuva

Perpakavo 
Lietuvos ir Norvegijos UAB „Norfachema“, Vytauto g. 6, LT-55175 Jonava, Lietuva 
UAB „ENTAFARMA“, Klonėnų vs. 1, LT-19156 Širvintų r. sav., Lietuva
Medezin Sp. z o.o., Ul. Księdza Kazimierza Janika 14, Konstantynów Łódzki, 95-050, Lenkija

Registruotojas
Besins Healthcare France, 3 Rue Du Bourg L Abbe, 75003 Paris, Prancūzija

Šis pakuotės lapelis paskutinį kartą peržiūrėtas 2026-05-19

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

[bookmark: _Hlk187917620]Lygiagrečiai importuojamas vaistas nuo referencinio vaisto skiriasi tinkamumo laiku: lygiagrečiai importuojamas vaisto tinkamumo laikas – 3 metai, o referencinio vaisto – 5 metai.
-----------------------------------------------------------------------------------------------------------------------------
Toliau pateikta informacija skirta tik sveikatos priežiūros specialistams:

Laikant žemoje temperatūroje, gali laikinai pakisti šio aliejiniu pagrindu pagaminto tirpalo savybės (pvz., atsirasti didesnis klampumas, drumstumas). Jeigu vaistinis preparatas laikomas žemoje temperatūroje, prieš vartojimą jį reikia sušildyti iki kambario arba kūno temperatūros.

Į raumenis švirkščiamą tirpalą prieš vartojant reikia apžiūrėti. Galima švirkšti tik skaidrų tirpalą, kuriame nėra dalelių.

Flakono turinys turi būti sušvirkščiamas į raumenį iš karto, kai tik flakonas atidaromas.
Tai vienkartinio vartojimo vaistinis preparatas. Nesuvartotą preparatą ar atliekas reikia tvarkyti laikantis vietinių reikalavimų.

Švirkštimas
Reikia ypač saugotis, kad vaistinio preparato nebūtų sušvirkšta į kraujagyslę.
Švirkšti reikia labai lėtai. TESTOSTERONE BESINS reikia sušvirkšti tiksliai į raumenį. Retais atvejais dėl plaučių mikroembolijos aliejiniu tirpalu gali pasireikšti požymių ir simptomų, pavyzdžiui, kosulys, dusulys, negalavimas, pernelyg stiprus prakaitavimas, krūtinės skausmas, galvos svaigimas, parestezija arba apalpimas. Tokių reakcijų gali atsirasti švirkščiant vaistinį preparatą arba iš karto po injekcijos ir jos būna laikinos. Gydymas paprastai yra palaikomasis, t. y. duodama kvėpuoti deguonies.

Buvo gauta pranešimų apie įtariamas anafilaksines reakcijas po TESTOSTERONE BESINS injekcijos.

Įspėjimai
Reikia nuolat atidžiai stebėti prostatą ir krūtis, taikant rekomenduojamus metodus: priešinės liaukos apčiuopą pirštu pro tiesiąją žarną bei prostatos specifinio antigeno (PSA) koncentracijos tyrimą kraujo serume. Testosteronu gydomi pacientai tiriami mažiausiai vieną kartą per metus, o vyresni bei rizikos grupės pacientai (dėl klinikinių ar paveldimų veiksnių) – du kartus per metus.
Kartu su testosterono koncentracijos laboratoriniais tyrimais pacientams, kuriems taikoma ilgalaikė androgenų terapija, periodiškai reikia atlikti šių parametrų laboratorinius tyrimus: hemoglobino, hematokrito bei kepenų funkcijos tyrimus ir lipidogramą.

Pacientams, kurie serga sunkiu širdies, kepenų ar inkstų nepakankamumu arba išemine širdies liga, gydymas testosteronu gali sukelti sunkių komplikacijų, kurioms būdinga edema su staziniu širdies nepakankamumu ar be jo. Tokiu atveju gydymą būtina nedelsiant nutraukti.

Informacija, kaip naudoti flakoną
Flakonas skirtas tik vienkartiniam vartojimui. Įtraukus į švirkštą flakono turinį, jį reikia suleisti į raumenis iš karto. Nuėmę plastikinį dangtelį (A), nenuimkite nei metalinio žiedo (B), nei apsauginio dangtelio (C).

